钦定古今图书集成/历象汇编/庶征典/第008卷 > 春秋四传 > 《宣公十五年》
## 钦定古今图书集成/历象汇编/庶征典/第008卷 > 春秋四传 > 《宣公十五年》

《春秋》：六月癸卯，晋师灭赤狄潞氏，以潞子婴儿归。
《左传》伯宗曰：“天反时为灾，地反物为妖，民反德为乱。
乱则妖灾生，故文，反正为乏。”

〈疏〉正义曰：据其害物谓之灾，言其怪异谓之妖。时由天物在地，故属灾于天，属妖于地。其实民有乱德，感动天地，天地为之见变，妖灾因民而生，天地共为之耳，非独天为灾，而地为妖，民谓人也。感动天地，皆是人君感之，非庶民也。《释例》曰：“物者，杂而言之，则昆虫草木之类也。大而言之，则岁时日月星辰之谓也。岁者，水旱饥、馑也。时者，寒、暑、风、雨、雷、电、雪、霜也。日月者，薄食夜明也。星辰者，彗、孛霣错，失其次也。山崩地震者，阳伏而不能出，阴迫而不能升也。凡天反其时，地反其物，以害其物性，皆为妖灾。”是言妖灾皆通天地共为之也。此传地反物者，唯言妖耳。《洪范五行传》则有妖、孽、祸、痾、眚、祥六者之名，以积渐为义。《汉书五行志》说此六名云：“凡草木之类谓之妖。妖犹夭胎，言尚微也。虫豸之类谓之孽。孽则牙孽矣。及六畜，谓之祸，言其著也。及人，谓之痾。痾，病类，言浸深也。甚则异物生，谓之眚；自外来，谓之祥。”是六名以渐为称，唯眚祥有外内之异耳，大旨皆是妖也。许慎《说文序》云：“苍颉之初

作书，盖依类象形谓之文，其后形声相益谓之字。文者物象之本，字者孳乳而生，是文谓之字也。制字之体，文反正为乏。服虔云：“言人反正者，皆乏绝之道也。人反德则妖灾生，妖灾生则国亡灭。” 是乏绝之道也。